Tydelike klaskamers aan die brand gesteekDie tydelike klaskamers wat by Thabotona Primary School aan die brand gesteek is. (Foto: Verskaf) Ses tydelike klaskamers is Maandagoggend by ’n laerskool in Katlehong aan die Oos-Rand aan die brand gesteek en een gevandaliseer. Luidens inligting eis lede van die beheerliggaam en ouers glo dat die skool wegdoen met die tydelike klaskamers en eerder klaskamers van bakstene vir leerders oprig. William Ntladi, woordvoerder van die Ekurhuleni-nooddienste, sê die nooddienste is omstreeks 11:25 na Thabotona Primary School ontbied nadat klaskamers aan die brand gesteek is. “Ses klaskamers was met brandbestryders se aankoms reeds verwoes terwyl van die skool se meubels soos tafels en stoele aan die brand buite die klaskamers aangetref is.” Volgens Ntladi kon brandbestryders daarin slaag om die vlamme in bedwang te bring om sodoende te verhoed dat die brand na ander klaskamers en die skool se administratiewe blok versprei. Geen leerders was by die skool ten tyde van die brand nie en geen beserings is aangemeld onder enkele personeellede wat wel op die toneel was nie. ’n Saak is intussen by die polisie aanhangig gemaak.